Document ID: 31998R0802

ΚΑΝΟΝΙΣΜΟΣ (ΕΚ) αριθ. 802/98 ΤΗΣ ΕΠΙΤΡΟΠΗΣ της 16ης Απριλίου 1998 για να αρχίσει επανεξέταση όσον αφορά «νέο εξαγωγέα» στο πλαίσιο του κανονισμού (ΕΚ) αριθ. 1950/97 του Συμβουλίου περί επιβολής οριστικού δασμού αντιντάμπινγκ στις εισαγωγές σάκων και σακιδίων από πολυαιθυλένιο ή από πολυπροπυλένιο καταγωγής, μεταξύ άλλων, Ινδίας, για την κατάργηση του δασμού σχετικά με τις εισαγωγές τεσσάρων εξαγωγέων της χώρας αυτής και την καταγραφή των εν λόγω εισαγωγών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως το άρθρο 11 παράγραφος 4,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΑΙΤΗΣΗ ΓΙΑ ΕΠΑΝΕΞΕΤΑΣΗ
(1) Η Επιτροπή έλαβε αιτήσεις για την πραγματοποίηση επανεξέτασης όσον αφορά «νέο εξαγωγέα» βάσει του άρθρου 11 παράγραφος 4 του κανονισμού (ΕΚ) αριθ. 384/96 (εφεξής καλούμενο «βασικό κανονισμό»). Οι αιτήσεις υποβλήθηκαν από τις εξαγωγικές εταιρείες της Ινδίας Hyderabad Polymers Pvt. Ltd, Pithampur Poly Products Ltd, Sangam Cirfab Pvt. Ltd και Synthetic Fibres (Mysore) Pvt. Ltd, οι οποίες ισχυρίστηκαν ότι δεν εξήγαγαν το υπό εξέταση προϊόν κατά την περίοδο της έρευνας η οποία ελήφθη υπόψη για την επιβολή των μέτρων αντιντάμπινγκ, δηλαδή την περίοδο από την 1η Απριλίου 1994 έως τις 31 Μαρτίου 1995 (εφεξής καλούμενη «περίοδος της αρχικής έρευνας»).
Β. ΠΡΟΪΟΝ
(2) Το υπό εξέταση προϊόν είναι οι σάκοι και σακίδια από ύφασμα που χρησιμοποιούνται για τη συσκευασία προϊόντων, που δεν είναι πλεκτοί, που λαμβάνονται από λουρίδες ή παρόμοιες μορφές από πολυαιθυλένιο ή πολυπροπυλένιο, βάρους που δεν υπερβαίνει τα 120 gr/m2. Τα προϊόντα αυτά υπάγονται στους κωδικούς ΣΟ 6305 32 81, 6305 33 91, ex 3923 21 00, ex 3923 29 10 και ex 3923 29 90. Οι κωδικοί αυτοί είναι απλώς ενδεικτικοί.
Γ. ΙΣΧΥΟΝΤΑ ΜΕΤΡΑ
(3) Με τον κανονισμό (ΕΚ) αριθ. 1950/97 (3), το Συμβούλιο επέβαλε, μεταξύ άλλων, οριστικό δασμό αντιντάμπινγκ 36 % στις εισαγωγές του υπό εξέταση προϊόντος καταγωγής Ινδίας, εκτός από τις εισαγωγές ορισμένων εταιρειών που αναφέρονται ονομαστικά και στις οποίες επιβάλλεται χαμηλότερος δασμός.
Δ. ΑΙΤΙΟΛΟΓΗΣΗ ΤΗΣ ΕΠΑΝΕΞΕΤΑΣΗΣ
(4) Οι αιτούντες εξαγωγείς, Hyderabad Polymers Pvt. Ltd, Pithampur Poly Products Ltd, Sangam Cirfab Pvt. Ltd και Synthetic Fibres (Mysore) Pvt. Ltd, Ινδία έδειξαν ότι δεν ήταν συνδεδεμένοι με κανένα παραγωγό/εξαγωγέα της Ινδίας στον οποίο επιβάλλοντο τα προαναφερόμενα μέτρα αντιντάμπινγκ όσον αφορά το σχετικό προϊόν και ότι οι εξαγωγές τους στην Κοινότητα άρχισαν μετά την περίοδο της αρχικής έρευνας.
(5) Οι κοινοτικοί παραγωγοί οι οποίοι ήταν γνωστό ότι είχαν συμμετάσχει στην πρώτη φάση της διαδικασίας ενημερώθηκαν σχετικά με την εν λόγω αίτηση και τους εδόθη δυνατότητα να εκθέσουν τα σχόλιά τους.
(6) Δεδομένων των προαναφερθέντων, η Επιτροπή κατέληξε στο συμπέρασμα ότι υπάρχουν ικανοποιητικά αποδεικτικά στοιχεία για την έναρξη διαδικασίας επανεξέτασης σύμφωνα με το άρθρο 11 παράγραφος 4 του βασικού κανονισμού, προκειμένου να προσδιορισθούν τα επιμέρους περιθώρια ντάμπινγκ των αιτούντων και, στην περίπτωση καθορισμού τέτοιων περιθωρίων, τον ορισμό του δασμού στον οποίο θα υπόκεινται οι εισαγωγές τους του υπό εξέταση προϊόντος στην Κοινότητα.
Ε. ΚΑΤΑΡΓΗΣΗ ΤΟΥ ΙΣΧΥΟΝΤΟΣ ΔΑΣΜΟΥ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ
(7) Σύμφωνα με το άρθρο 11 παράγραφος 4 του βασικού κανονισμού, ο ισχύων δασμός αντιντάμπινγκ πρέπει να καταργηθεί όσον αφορά τις εισαγωγές του υπό εξέταση προϊόντος καταγωγής Ινδίας, το οποίο παράγεται και εξάγεται προς την Κοινότητα από τους αιτούντες. Παράλληλα, οι εν λόγω εισαγωγές πρέπει να καταγράφονται, σύμφωνα με το άρθρο 14 παράγραφος 5 του κανονισμού, προκειμένου να εξασφαλιστεί ότι, σε περίπτωση που το συμπέρασμα της επανεξέτασης είναι η διαπίστωση πρακτικής ντάμπινγκ εκ μέρους των αιτούντων, θα καταστεί δυνατή η αναδρομική είσπραξη των δασμών σε σχέση με την ημερομηνία έναρξης της επανεξέτασης. Στην παρούσα φάση της διαδικασίας δεν είναι δυνατό να εκτιμηθεί το ποσό των ενδεχομένων δασμών τους οποίους θα πρέπει να καταβάλουν μελλοντικά οι αιτούντες.
ΣΤ. ΠΡΟΘΕΣΜΙΑ
(8) Για να υπάρξει σωστή διαχείρηση, πρέπει να καθοριστεί προθεσμία μέσα στην οποία τα ενδιαφερόμενα μέρη θα γνωστοποιήσουν τη θέση τους γραπτώς και να προσκομίσουν αποδεικτικά στοιχεία, με την προϋπόθεση ότι τα μέρη αυτά μπορούν να αποδείξουν ότι επηρεάζονται ενδεχομένως από τα αποτελέσματα της έρευνας. Πρέπει επίσης να καθοριστεί προθεσμία μέσα στην οποία τα ενδιαφερόμενα μέρη θα έχουν δικαίωμα να υποβάλουν γραπτή αίτηση για ακρόαση και να προσκομίσουν στοιχεία με συγκεκριμένους λόγους που να δικαιολογούν την ακρόαση αυτή.
Ζ. ΕΛΛΕΙΨΗ ΣΥΝΕΡΓΑΣΙΑΣ
(9) Πρέπει να σημειωθεί ότι σε περίπτωση που κάποιο ενδιαφερόμενο μέρος αρνηθεί την παροχή των απαιτουμένων πληροφοριών ή που δεν τις προσκομίσει μέσα στην καθορισμένη προθεσμία ή που εμποδίσει κατά ουσιαστικό τρόπο την πραγματοποίηση της έρευνας, είναι δυνατό να αχθούν προκαταρκτικά ή και οριστικά συμπεράσματα, θετικά ή αρνητικά, βάσει των δεδομένων που έχουν κοινοποιηθεί,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αρχίζει διαδικασία επανεξέτασης του κανονισμού (ΕΚ) αριθ. 1950/97 προκειμένου να διαπιστωθεί εάν θα πρέπει να επιβληθούν, βάσει του κανονισμού (ΕΚ) αριθ. 1950/97 δασμοί αντιντάμπινγκ στις εισαγωγές σάκων και σακιδίων από πολυαιθυλένιο και πολυπροπυλένιο που υπάγονται στους κωδικούς ΣΟ 6305 32 81, 6305 33 91, ex 3923 21 00, (3923 21 00*10), ex 3923 29 10 (3923 29 10*10) και ex 3923 29 90 (3923 29 90*10), καταγωγής Ινδίας, που παράγονται και εξάγονται στην Κοινότητα από τις εταιρείες Hyderabad Polymers Pvt. Ltd (συμπληρωματικός κωδικός Taric: 8106), Pithampur Poly Products Ltd (συμπληρωματικός κωδικός Taric: 8155), Sangam Cirfab Pvt. Ltd (συμπληρωματικός κωδικός Taric: 8156) και Synthetic Fibres (Mysore) Pvt. Ltd, Ινδία (συμπληρωματικός κωδικός Taric: 8157).
Άρθρο 2
Ο δασμός αντιντάμπινγκ που επιβάλλεται βάσει του κανονισμού (ΕΚ) αριθ. 1950/97 καταργείται για τις εισαγωγές του προϊόντος που αναφέρεται στο άρθρο 1 (συμπληρωματικός κωδικός Taric: 8900).
Άρθρο 3
Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα απαραίτητα μέτρα για να καταγράψουν τις εισαγωγές που αναφέρονται στο άρθρο 1. Η προθεσμία καταγραφής λήγει εννέα μήνες μετά τη θέση σε ισχύ του παρόντος κανονισμού.
Άρθρο 4
Τα ενδιαφερόμενα μέρη τα οποία επιθυμούν να ληφθεί υπόψη η θέση τους στην έρευνα πρέπει να εκδηλωθούν, να υποβάλουν γραπτώς τις απόψεις τους και να τις διαβιβάσουν το αργότερο 37 ημέρες μετά την κοινοποίηση του παρόντος κανονισμού στις αρχές της χώρας εξαγωγής. Τα ενδιαφερόμενα μέρη έχουν επίσης τη δυνατότητα να ζητήσουν ακρόαση από την Επιτροπή, μέσα στην ίδια προθεσμία. Ο παρών κανονισμός θεωρείται ότι έχει κοινοποιηθεί στις αρχές της χώρας εξαγωγής τρεις ημέρες μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Κάθε πληροφορία σχετική με το θέμα και κάθε αίτηση για ακρόαση πρέπει να υποβάλλονται στην ακόλουθη διεύθυνση:
Ευρωπαϊκή Επιτροπή,
Γενική Διεύθυνση Εξωτερικών Σχέσεων: Εμπορική πολιτική και σχέσεις με τη Βόρειο Αμερική, την Άπω Ανατολή, Αυστραλία και Νέα Ζηλανδία,
DM-24 8/38
Rue de la Loi/Wetstraat 200,
B-1049 Brussels.
Φαξ: (32 2) 295 65 05
Τέλεξ: 21877 COMEU Β.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Απριλίου 1998.

Labels: 3
4
1
5